Musul ayollari "Islomiy davlat" ostidagi hayotni "jahannam" deb ataydi 
Iroqning Musul shahrida ikki yarim yildan beri "Islomiy davlat" hukmronligi ostida yashab, endilikda ozod etilgan xotin-qizlar boshdan o'tganlarini aytib bermoqda.
Qochishga harakat qilganlar ko'p hollarda vahshiyona o'ldirilgan. Omon qolganlar esa har bir kunidan rozi. 30 yoshli Isra, ikki bolaning onasi, uyidan chiqolmagan. Do'konga ham bora olmas edi. Ko'chada uni kimdir ko'rsa, kelib urishi, nega beruxsat yuribsan deya bosim ostiga olishi mumkin edi. “Xotin-qizlar qora matoga o'ranib, biror joyini ko'rsatmay yurishi shart edi", - deydi Isra. Ichida shim kiygan ayollar, butkul o'ransa ham, kaltak yegan. “Sizni yo do'pposlashar edi yoki uyingizga olib kelib, otangizni sizni urishga majbur qilishar edi. Ota "Islomiy davlat" dan kechirim so'rashi shart edi va bu hol boshqa takrorlanmaydi deya so'z berishi kerak edi", - deydi suhbatdoshlardan biri. "Islomiy davlat" ayol va erkaklar bir-birini hatto ko'chada ham ko'rmasligini ta'minlash uchun alohida do'konlar ochgan. Ayollar kiradigan do'konlarda qorovullar ayollar edi. Qoidalarni buzsangiz, bu soqchilar sizni urardi. Keksa bir ayol magazinda bir mahsulotga yaqindan ko'z tashlash uchun yuzini ochganida soqchilar uni tutib, qoziga olib borgan. Ayol 50 darraga hukm qilingan. Omma ko'zi oldida kaltaklangan. Telefon ishlatish man etilgan edi. Ushlansangiz, yo qo'lingizni kesib tashlashadi yoki kallangizni, deya ogohlantirishar edi. Shunday jazolanganlar ham ko'p edi. Bir kishining kallasi ko'prikka osib qo'yilgan, yonida yozuv bilan: "Iroq armiyasiga telefon qilmoqchi ekan, tutildi". Musulni "Islomiy davlat" dan tozalash operatsiyasi boshlanar ekan, 83 ming odam shaharni tark etdi. “Jangarilar 45 odamni to'plab, "biz bilan ketmasangiz, o'ldiramiz" deya shart qo'ygan. Qochishga ulgurganlar bor. Lekin ko'plab odamlar ikki o't orasida qolib, o'ldi", - deydi Isra. "Islomiy davlat" kimdan shubhalansa, uni nishonga oldi. Hech kimni ayamadi, ayollar, erkaklar, bolalar, qatl etaverdi. Qashshoqlik qanot yozdi, chunki odamlar ishlay olmasdi. Iqtisod vayron bo'ldi. Kasalmandlar ko'paydi. Yuqumli kasalliklar keng tarqaldi. Minglab odamlar ochlikdan, azobdan o'lib ketdi. "Iroq armiyasi uyimizga kirib, "endi erkinsiz" deganida qichqirib yubordik. Ishonish qiyin", - deydi Isra. "Bu kunlar ko'pchilik yeta olmadi".